રાણીએ રાજાને ને રાજાએ પ્રધાનજીને વાત કરી. કપટી પ્રધાને રસિયા વાલમના પ્રેમનું પારખું કરવાની યોજના બનાવી. બળથી નહીં પણ કળથી (ચતુરાઈ) કામ લેવાની સલાહ આપી. યોજના અનુસાર બીજા દિવસે રસિયાને રાજદરબારમાં હાજર કરવામાં આવ્યો. પ્રધાને એને પૂછ્‌યું ઃ ‘રસિયા ! તારે રાજકુમારી સાથે લગ્ન કરવાં છે ?’ રસિયાની આંખો ધરતી ખોતરવા માંડી. પ્રધાને ખંધું હસીને કહ્યું ઃ ‘મુંઝાઈશ મા ! કુમારી તારી જીવનસંગિની બનશે. પણ એક શરતે.’